Dudu Myeni in die hof – uiteindelik! | Netwerk24
Deur William Horne 20 Februarie 2020 10:24
Dudu Myeni, voormalige voorsitter van die Suid-Afrikaanse Lugdiens (SAL), het Donderdag vir die eerste keer opgedaag vir die hofsaak waarin aansoek gedoen word om haar tot misdadige direkteur te laat verklaar.
Die hofaansoek, wat deur die Organisasie teen Belastingmisbruik (Outa) en die SAL-Vlieëniersvereniging (Saapa) gebring is, sloer al bykans vyf maande om in Myeni se afwesigheid aan die gang te kom. Dis al vier keer deur haar regspan vertraag.
Outa het die oorspronklike hofaansoek reeds in 2017 gebring. Outa sukkel sedertdien onverpoos om Myeni, 'n vertroueling van oudpres. Jacob Zuma, te laat vervolg.
Outa sê Woensdag in 'n verklaring dat Myeni se regspan slegs één getuie gelys het vir haar verdediging nadat Outa en Saapa se regspan vroeër die week hul argumente gesluit het: Myeni self.
Tot dusver het Myeni aangevoer dat sy te arm is om die vervoergeld tot by die hooggeregshof in Pretoria te bekostig. Sy het dus nog alle vorige hofdatums misgeloop.
Volgens Outa het Myeni in 2019 op 13 direksies gedien. As sy tot misdadige direkteur verklaar word, sal sy nie meer op enige direksie in die land mag dien nie.
Regter Ronel Tolmay het in Desember drie aansoeke van Myeni se regspan van die hand gewys. Sy wou haar pleit verander, al die direkteure wat saam met haar op die SAL-direksie was by die saak insluit, en het 'n bevinding gevra dat Outa nie voldoende belang by die saak het om die aansoek te mag bring nie.
Dudu Myeni, voormalige SAL-voorsitter, keer vir die flits van 'n joernalis se kamera in die hooggeregshof in Pretoria.Foto: William Horne
Myeni het laat in Januarie aansoek gedoen om appèl teen dié uitsprake. Tolmay het dit ook op 28 Januarie met koste van die hand gewys.
Adv. Caroline Steynberg, SC, vir Outa en Saapa het sedert 27 Januarie aangevoer hoekom Myeni tot misdadige direkteur verklaar moet word.
Myeni is ál getuie wat die hof vanaf haar regspan, gelei deur adv. Nqabayethu Buthelezi, SC, verwag.
Onder Myeni se voorsitterskap het die SAL tussen Desember 2012 en Oktober 2017 'n verlies van R16,84 miljard gely nadat die lugdiens vanaf 2009-'12 winsgewend was. Sedertdien het die SAL verskeie reddingsboeie van die staat ontvang bloot om aan die gang te bly en dis op 5 Desember in sakeredding geplaas.
Die direksie se besluit om in Mei 2016 dié ooreenkoms uit te brei deur BnP te kontrakteer om finansiering van R15 miljard vir die SAL te bekom, was onwettig, veral in die lig daarvan dat BnP in daardie stadium nie 'n lisensie gehad het om as finansiëlediensteverskaffer op te tree nie.
Myeni het in Junie 2015 onwettig ingemeng toe sy 'n winsgewende ooreenkoms tussen die SAL en Emirates gekeer het. Sy het toe aangevoer dat Zuma gesê het hy is bekommerd oor die transaksie.
Myeni en die direksie het EY se verslag in Desember 2015 wat gewys het dat daar beduidende probleme in die SAL was ten opsigte van verkryging en kontrakbestuur, geïgnoreer.